เตือนKTPTKTร้อนแรงผิดปกติ
ตลาดหลักทรัพย์ฯ เตือนนักลงทุนระวังหุ้น KTP&#8211;TKT ราคาวิ่งแรง มูลค่าซื้อขายมาก เคปเปลไทยแจงไม่มีข่าวดีอะไร
23 มิ.ย. 2555

ตลาดหลักทรัพย์ฯ เตือนนักลงทุนระวังหุ้น KTP–TKT ราคาวิ่งแรง มูลค่าซื้อขายมาก เคปเปลไทยแจงไม่มีข่าวดีอะไร
ตลาดหลักทรัพย์แห่งประเทศไทย ขึ้น Trading Alert List เตือนนักลงทุนที่จะซื้อหุ้นบริษัท เคปเปล ไทยพร็อพเพอร์ตี้ (KTP) หลังพบว่าราคาหุ้นวันที่ 22 มิ.ย. ที่ผ่านมาปรับตัวขึ้น 20.51% และมีมูลค่าการซื้อขาย 158.11 ล้านบาท
นอกจากนี้ ยังเตือนนักลงทุนเข้าซื้อหุ้น บริษัท ที.กรุงไทยอุตสาหกรรม(TKT) หลังจากราคาขึ้นมา 23.97% และมูลค่าการซื้อขายรวม 158.93 ล้านบาท 
TKT ปรับตัวขึ้นมาปิดที่ 3 บาท วิ่งขึ้นมาต่อเนื่องจากราคาต่ำกว่า 2 บาท 
ทางด้านบริษัท เคปเปล ไทยพร็อพเพอร์ตี้ ชี้แจงว่าตามที่ตลาดหลักทรัพย์ฯ ได้มีการสอบถามถึงพัฒนาการใดๆ ที่อาจส่งผลต่อราคาหุ้น เนื่องจากพบว่าสภาพการซื้อขายหลักทรัพย์เปลี่ยนแปลงไปอย่างมากจากวันก่อนหน้าว่าบริษัทไม่มีพัฒนาการใดๆ ที่ยังไม่ได้เปิดเผย และก็ไม่ทราบถึงสาเหตุอื่นใดที่อาจส่งผลกระทบต่อการซื้อขาย
ตลาดหลักทรัพย์ฯ ยังสั่งให้นักลงทุนต้องวางเงินสดทั้ง 100% ก่อนสั่งซื้อหรือแคชบาลานซ์ ใบสำคัญแสดงสิทธิในการจองซื้อหุ้นของบริษัท เด็มโก้ ครั้งที่ 4 (DEMCOW4) มีผลวันที่ 25 มิ.ย. ถึงวันที่ 13 ก.ค. 2555
ทั้งนี้ ที่ผ่านมาราคา DEMCO-W4 ดีดตัวขึ้นตามหุ้นแม่ DEMCO แต่วิ่งแรงกว่า ส่งผลให้ราคาพุ่งพรวดขึ้นมาจากแถว 0.50 บาท มาซื้อขายเหนือ 2 บาท ท่ามกลางมูลค่าซื้อขายหนาตาผิดปกติ 
ด้านบริษัท ระยองเพียวริฟายเออร์ (RPC) แจ้งว่า กรณีศาลแพ่งได้มีคำสั่งห้ามชั่วคราวอายัดเงินจำนวน 498,078,015 บาท ที่บริษัทจะจ่ายเงินปันผลระหว่างกาลให้แก่ผู้ถือหุ้นตามมติที่ประชุมวิสามัญผู้ถือหุ้นครั้งที่ 1/2555 นั้น บริษัทได้ยื่นคำร้องต่อศาลแพ่งเพื่อขอให้ยกเลิกคำสั่งห้ามชั่วคราวดังกล่าวแล้วในวันที่ 22 มิ.ย. 2555